贈崔郎中宗之
作者：李白
朝代：唐

paragraphs: 胡雁拂海翼，翱翔鳴素秋。
驚雲辭沙朔，飄蕩迷河洲。
有如飛蓬人，去逐萬里遊。
登高望浮雲，彷彿如舊丘。
日從海傍沒，水向天邊流。
長嘯倚孤劒，目極心悠悠。
歲晏歸去來，富貴安可求。
仲尼七十說，歷聘莫見收。
魯連逃千金，珪組豈可酬。
時哉苟不會，草木爲我儔。
希君同攜手，長往南山幽。